als_Latn dik_Latn sag_Latn
Nën “vorbullën” e dashurive aq edhe armiqësive që kanë përfshirë tifozeritë e dy qyteteve, duket se në rastin konkret skuadra beratase vijon punën larg ndikimeve të tilla që kanë të bëjnë me historinë e vjetër apo të re të dy skuadrave rivale. Tomori, sfidën e fundjavës e ka vlerësuar maksimalisht dhe për vetë pozitat në të cilat ndodhet në tabelën e renditjes, do të synojë që të “rehatohet” më pas në tabelë duke mos u shqetësuar në javët në vazhdim përsa i përket renditjes. “Sigurisht që ne përgatitemi dhe do të japim maksimumin për fitore ndaj kuçovarëve. Rezultatin do t’ia lëmë fushës së lojës, sepse edhe Naftëtari ka ndryshuar shumë si skuadër. Kuçovarët, këtë edicion kanë treguar se dinë që të marrin pikë edhe me skuadrat rivale. Ndaj edhe ne, do të përgatitemi për ta fituar këtë derbi si dhe për të kënaqur padyshim edhe tifozët tanë, të cilët na kanë mbështetur shumë këtë edicion”, ka pohuar mbrojtësi i majtë Alban Kuçi, i cili më parë është aktivizuar edhe me Naftëtarin. Edi SPAHIU
als_Latn